Document ID: 32005D0369

ΑΠΌΦΑΣΗ ΤΗΣ ΕΠΙΤΡΟΠΉΣ
της 3ης Μαΐου 2005
για τον καθορισμό των κανόνων παρακολούθησης και συμμόρφωσης των κρατών μελών και την καθιέρωση συγκεκριμένων δελτίων για τα δεδομένα για τους σκοπούς της οδηγίας 2002/96/ΕΚ του Ευρωπαϊκού Κοινοβουλίου και του Συμβουλίου σχετικά με τα απόβλητα ειδών ηλεκτρικού και ηλεκτρονικού εξοπλισμού (ΑΗΗΕ)
[κοινοποιηθείσα υπό τον αριθμό Ε(2005) 1355]
(2005/369/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2002/96/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, σχετικά με τα απόβλητα ειδών ηλεκτρικού και ηλεκτρονικού εξοπλισμού (ΑΗΗΕ) (1), και ιδίως το δεύτερο εδάφιο του άρθρου 7 παράγραφος 3 και το τρίτο εδάφιο του άρθρου 12 παράγραφος 1,
Εκτιμώντας τα ακόλουθα:
(1)
Για να καταστούν συγκρίσιμα τα δεδομένα που παρέχουν τα κράτη μέλη, επιβάλλεται να εναρμονιστεί ως προς την παρουσίαση η μέθοδος υπολογισμού της συμμόρφωσης προς τους στόχους του άρθρου 7 παράγραφος 2 της οδηγίας 2002/96/ΕΚ.
(2)
Για να αντιμετωπισθούν τυχόν ανακρίβειες δίχως υπέρμετρη διοικητική επιβάρυνση κατά τη συγκέντρωση επακριβών πληροφοριών, τα κράτη μέλη πρέπει να έχουν το δικαίωμα να βασίζονται σε εκτιμήσεις κατά τον ποσοτικό καθορισμό των ανακτηθέντων, επαναχρησιμοποιηθέντων ή ανακυκλωθέντων υλικών και εξαρτημάτων των αποβλήτων ειδών ηλεκτρικού και ηλεκτρονικού εξοπλισμού (ΑΗΗΕ).
(3)
Σύμφωνα με το άρθρο 6 παράγραφος 5 της οδηγίας 2002/96/ΕΚ διαδικασίες επεξεργασίας επιτρέπεται να διεκπεραιώνονται και εκτός του αντίστοιχου κράτους μέλους ή της Κοινότητας εφόσον κατά τη μεταφορά των αποβλήτων τηρούνται οι διατάξεις του κανονισμού (ΕΟΚ) αριθ. 259/93 του Συμβουλίου, της 1ης Φεβρουαρίου 1993, σχετικά με την παρακολούθηση και τον έλεγχο των μεταφορών αποβλήτων στο εσωτερικό της Κοινότητας καθώς και κατά την είσοδο και έξοδό τους (2). Τα κράτη μέλη που μεταφέρουν απόβλητα ειδών ηλεκτρικού και ηλεκτρονικού εξοπλισμού για επεξεργασία σε άλλα κράτη μέλη ή πραγματοποιούν εξαγωγές τέτοιων αποβλήτων για επεξεργασία σε τρίτες χώρες θα πρέπει να έχουν το δικαίωμα να υπολογίζουν τις εξαγόμενες ποσότητες όσον αφορά τους στόχους που καθορίζονται στο άρθρο 7 παράγραφος 2 της οδηγίας 2002/96/ΕΚ υπό την προϋπόθεση ότι τα εν λόγω απόβλητα έχουν συγκεντρωθεί από το κράτος μέλος εξαγωγής.
(4)
Τα μέτρα που προβλέπονται από την παρούσα απόφαση είναι σύμφωνα με την γνώμη της επιτροπής που συγκροτήθηκε δυνάμει του άρθρου 18 της οδηγίας 75/442/ΕΟΚ του Συμβουλίου (3),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη υποβάλλουν τις πληροφορίες βάσει του άρθρου 12 παράγραφος 1 της οδηγίας 2002/96/ΕΚ χρησιμοποιώντας τα δελτία δεδομένων του πίνακα 1 του παραρτήματος της παρούσας απόφασης.
Άρθρο 2
1. Τα κράτη μέλη καλούνται να αποδείξουν ότι έχουν συμμορφωθεί προς τα ποσοστά ανάκτησης, επαναχρησιμοποίησης και ανακύκλωσης που ορίζονται στο άρθρο 7 παράγραφος 2 της οδηγίας 2002/96/ΕΚ συμπληρώνοντας τον πίνακα 2 του παραρτήματος της παρούσας απόφασης.
Κατά τη συμπλήρωση του πίνακα, τα κράτη μέλη μπορούν να βασίζονται σε εκτιμήσεις σχετικά με το μέσο ποσοστό επαναχρησιμοποιούμενων, ανακυκλωνόμενων και ανακτώμενων υλικών, όπως τα μέταλλα, το γυαλί και σχετικά με τα πλαστικά, καθώς και τα εξαρτήματα αποβλήτων ειδών ηλεκτρικού και ηλεκτρονικού εξοπλισμού (ΑΗΗΕ).
2. Όταν εξάγονται απόβλητα ειδών ηλεκτρικού και ηλεκτρονικού εξοπλισμού προς επεξεργασία σε τρίτη χώρα ή αποστέλλονται για επεξεργασία σε άλλο κράτος μέλος σύμφωνα με το άρθρο 6 παράγραφος 5 της οδηγίας 2002/96/ΕΚ, μόνον το κράτος μέλος, το οποίο έχει συγκεντρώσει και εξάγει τα εν λόγω απόβλητα, δύναται να προβαίνει σε συνυπολογισμό όσον αφορά τους στόχους του άρθρου 7 παράγραφος 2 της εν λόγω οδηγίας.
3. Τα κράτη μέλη αποφασίζουν κατά πόσον είναι αναγκαίο να υπάρχουν δικαιολογητικά έγγραφα πέραν των απαιτούμενων αποδείξεων βάσει του δευτέρου εδαφίου του άρθρου 6 παράγραφος 5 της οδηγίας 2002/96/ΕΚ.
Άρθρο 3
Κατά τη διαβίβαση των πινάκων 1 και 2 του παραρτήματος στην Επιτροπή, τα κράτη μέλη διαβιβάζουν στην Επιτροπή λεπτομερή περιγραφή του τρόπου συμπίλησης των στοιχείων παρέχοντας εξηγήσεις σχετικά με τους υπολογισμούς και τη χρησιμοποιηθείσα μεθοδολογία.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 3 Μαΐου 2005.

Labels: 12
1
15
20